Klubben har to regler: Du skal være kvinde, og så skal du eje en Puch Maxi. Maxi Girls er en gruppe kvinder, som mødes om en fælles interesse for den gode gamle knallert. Nu har de klaret den største udfordring nogensinde. De har kørt deres knallerter fra Breum nord for Skive og hele vejen til Skagen på bare to dage. - Nu har jeg nået en alder, hvor jeg bare kan gøre, lige hvad jeg vil, og jeg kan sige dig, jeg sætter pris på det, fortæller Karin Ulrich fra Mogenstrup. Lang tur Turen af Breum til Skagen er 200 kilometer, og det er en lang tur, når ens Puch Maxi kører cirka 30 kilometer i timen og kan køre cirka 25 kilometer på literen. De kørte uden hjælp til reparationer, så alting skulle klares helt selv. - Det er lidt halvåndssvagt, at vi kører rundt på en knallert, der kan køre 35 højst. Men det er hyggeligt, og et eller andet sted er det begrænsende, siger Karin Ulrich. Kvinderne vækkede da også opmærksomhed på vejene, da de udover de ens knallerter også kører med matchende denimveste med rygmærke. Og så har det selvfølgelig deres egne shots. De hedder Maximut. Skør fritidsinteresse Kvinderne er mellem 43 og 71 år, og deres børn kan klare sig selv. Derfor nyder de nu deres fritidsinteresser og muligheden for at tage på en længere tur. - Mine børn er ret store, så derfor begynder man også at blive bedre til at finde tid til sig selv og gøre noget. Og det er vigtigt, for ellers kommer du til at sidde alene med dig selv, fortæller Anne Jensen Østergaard fra Jebjerg. Selvom deres fritidsinteresse er anderledes, så er kvinderne stolte af den. - Der hvor vi er nu, der vil vi gerne stå ved, at det er det, vi gerne vil, siger Maxi Girls præsident, Dorthe Laursen.

Referat:
Der er intet der kan stoppe de 15 Puch Maxi-fans fra Salling, når de sætter sig noget for.